Troels Lund Poulsen (V), 2013-01-15:
Tak for det.
Det beslutningsforslag, B 49, som vi behandler her i Folketinget i dag,
er et beslutningsforslag om en dansk militær bistand i forbindelse med en militær operation i Mali.
Lad mig starte med at sige, at Venstre kan støtte det beslutningsforslag, som regeringen har fremsat, men jeg vil også gerne starte debatten her i dag med at sige, at det altid er en svær beslutning...
Tak for det.
Som jeg sagde, er det altid en meget svær beslutning, når det handler om at udsende danske soldater i internationale missioner.
Det er jo altid forbundet med muligheder for, at ting kan gå galt, altså at der er ting, der kan udvikle sig i en form, som man ikke havde forudset.
Men selv om det er en svær beslutning, så bakker Venstre altså op om, at vi i dag siger ja til beslutningsforslaget.
Venstre har også en række grunde til, at vi synes, at det beslutningsforslag, der er fremsat, er fornuftigt.
Først og fremmest kan vi jo konstatere, at situationen i dele af Mali er ved at udvikle sig eller allerede har udviklet sig til, at der er tilstande, hvor terrorgrupper og lignende, herunder grupper med forbindelse til al-Qaeda, desværre ser ud til at vinde fodfæste, og hvis der ikke gøres en indsats for at få det stoppet, vil man jo kunne se en udvikling, hvor de her grupper vil kunne få en sikker havn, hvorfra de vil kunne udføre aktiviteter, som både vil kunne destabilisere Mali og de lande, der ligger omkring Mali, men selvfølgelig også destabilisere en lang række europæiske lande.
Destabiliseringen synes jeg også er vigtig at nævne i dag, for Mali er et land, der har en lang række udfordringer.
Der er da heller ikke nogen tvivl om, at hvis en destabilisering får lov til at udvikle sig, så vil det kunne sprede sig til andre lande i og omkring regionen, men det vil selvfølgelig også kunne sætte gang i en proces, som også kan påvirke Europa, og som dermed også kan få en betydning for os her i Danmark.
Endelig er det jo altså også sådan, at Mali har været programsamarbejdsland siden 2007.
Vi har jo fra Folketingets side prioriteret at støtte Malis vej frem som et land, der har kraftigt behov for et skub i den rigtige retning med dansk udviklingsbistand.
Derfor har vi selvfølgelig også allerede nu investeret nogle ressourcer i Mali, og derfor giver det også god mening så at bakke op om det beslutningsforslag, som regeringen nu har fremsat.
Endelig vil jeg også fremhæve, at B 49 jo også har rodfæste i en FN-resolution.
Der står så også meget fint i det beslutningsforslag, som regeringen har fremsat – og jeg citerer: »Samtidig hermed har Sikkerhedsrådet opfordret FN's medlemslande og internationale organisationer til at yde støtte til AFISMA's løsning af de nævnte opgaver, herunder militær og logistisk støtte.«
Det er jo så også det, som nu imødekommes.
Jeg er ikke et sekund i tvivl om, at de danske soldater, som har gjort en fortræffelig indsats i internationale missioner, også vil kunne gøre en god indsats med det mandat, som der nu lægges op til at blive givet til det danske forsvar gennem udenrigsministeren.
Så på baggrund af de bemærkninger her ser vi selvfølgelig frem til en konstruktiv udvalgsbehandling og også til at følge op med spørgsmål eller lignende.
Men vi vedkender os, at det er afgørende, at vi har en stærk og også fortsat aktivistisk udenrigspolitik, hvor vi også er villige til at hjælpe forskellige steder i verden, når der bliver kaldt på hjælp.
Det er så det, der er blevet her, og derfor kan Venstre støtte forslaget.